- Det er helt klart at vi ikke kan stille oss bak innstillingen til nominasjonskomiteen, sier organisatorisk nestleder Amalie Henriksen i Østfold AUF.

Frederik II-eleven stiller seg på vegne av Østfold AUF uforstående til at Forsberg skal strykes fra listen over potensielle kandidater på grunn av cannabisbruken. Hun legger ikke skjul på at AUF kommer til å jobbe for å få ham inn i kampen om en listeplass igjen.

- Det kommer vi til å gjøre. Vi vil samarbeide med dem som støtter Thor Erik, og kjempe med all den makt vi har. Vi skal ikke gi oss – flertallet i AUF støtter ham, sier Henriksen.

Innrømte cannabisbruk

Det var tidligere i dag, mandag, at Sarpsborg Arbeiderblad brakte et intervju med stortingspolitiker Thor Erik Forsberg fra Sarpsborg. Der innrømte han cannabisbruk inntil for tre uker siden.

- Komiteen har konkludert med at det å bruke ulovlige rusmidler ikke er forenlig med å ta plass i den lovgivende forsamling, sa Arne Øren, nominasjonskomiteens leder, til Fredriksstad Blad tidligere i dag.

- Opp til rettsvesenet

- Er det forenlig å bruke ulovlige rusmidler og ha plass i landets lovgivende forsamling?

- Jeg mener det er opp til rettsvesenet og politiet å ta seg av det, sier Henriksen.

- Er det greit dersom politi og rettsvesen ikke gjør noe med saken?

- Vi stoler på at politiet og rettsvesenet gjør sin jobb. Vi er bare opptatt av politikken hans. Det vi krever, er at medlemmene i partiet og fagforbundet skal få avgjøre hvorvidt han skal få stå på listen og sitte i den lovgivende forsamlingen. Derfor støtter vi ikke det at han ble strøket av listen, sier Henriksen.

- Hjulpet oss masse

Hun opplyser at hun selv ble overrasket av nyheten om cannabisbruken.

- Thor Erik og lederen av nominasjonskomiteen kom på et møte med oss for å presentere begge sider av saken. Dette gjorde Thor Erik fordi han ønsker å være ærlig med oss. Han har dessuten aldri vært ruset i sammenheng med arrangementer vi har hatt eller vært på, sier Henriksen.

Hun legger ikke skjul på at stortingspolitiker Forsberg betyr mye for ungdomspartiet.

- Vi er veldig glade i Thor Erik. Han har hjulpet oss masse gjennom de siste årene, og det ville føles veldig feil ikke å gi ham en mulighet.

- Bare for ordens skyld: hvordan ser AUF på cannabisbruk?

- Vi har ikke noen politikk på det. Og hva vi generelt måtte mene angående cannabis, har ingen betydning for hva vi mener om denne saken.



"Folk for Forsberg"

Det er flere enn Østfold AUF som støtter Forsberg. I morgentimene i dag ble støttegruppen "Folk for Forsberg" opprettet på Facebook av ukjente. Gruppen har i skrivende stund 126 "likere",





